Vrou slaan ontroue man met koffiebeker doodArgieffoto. ŉ Japannese huisvrou het glo haar bejaarde man met ŉ koffiebeker doodgeslaan nadat sy uitgevind het dat hy ontrou was aan haar. Die 61-jarige vrou het na bewering haar man aangeval nadat sy uitgevind het dat hy ŉ verhouding met ŉ ander vrou aangeknoop het. Sy het hom Sondag glo verskeie kere met die beker teen sy kop en gesig geslaan. Die voorval het by hul huis, suidwes van Tokyo plaasgevind. Die slagoffer, Yashuo Hirose (75), ŉ ere-professor aan die Yokohama National University, is na die hospitaal geneem waar hy later aan sy beserings beswyk het. “Hy het ŉ verhouding aangeknoop met ŉ vrou wat ek gehaat het,” het sy vrou, Emiko Hirose, aan die polisie gesê. “Ek het mal geword en hom meer as tien keer met die beker geslaan.” Die vrou is in hegtenis geneem op ŉ aanklag van poging tot moord. – SAPA